Un tânăr de 30 de ani s-a electrocutat, joi, în timp ce ar fi încercat să-şi facă un selfie pe un vagon de tren staţionat în gara din Buzău, ajungând în stare gravă la spital.

Potrivit purtătorului de cuvânt al Spitalului Judeţean Buzău, Adriana Bunilă, tânărul a fost adus de ambulanţă la Unitatea de Primiri Urgenţe, cu multiple arsuri pe corp, starea sa fiind gravă.

„Un pacient în vârstă de 30 de ani, din Mihăileşti, a fost adus cu arsuri pe faţă de gradele I şi II, cu arsuri pe torace, abdomen, spate, pe un picior, de gradul I şi plagă deschisă piramidă nazală. A venit într-o stare gravă, dar era stabil hemodinamic şi respirator. Rămâne internat”, a declarat purtătorul de cuvânt al SJU Buzău, Adriana Bunilă, potrivit News.ro.

Poliţia face o anchetă în acest caz.

Potrivit unor martori care se aflau în gară în momentul în care tânărul s-a electrocutat, susţin că acesta s-ar fi urcat pe un vagon de tren staţionat pentru a-şi face un selfie cu telefonul mobil.

Bărbatul s-ar fi apropiat de cabluri, moment în care s-a format un arc electric şi a suferit arsuri grave, persoanele care au văzut incidentul fiind cele care au sunat la 112.